Πηνελόπη Αναστασοπούλου

Η Πηνελόπη Αναστασοπούλου (Αθήνα, 18 Ιουλίου 1977) είναι Ελληνίδα ηθοποιός, τραγουδίστρια και παρουσιάστρια.

 Πρώιμα χρόνια 
Μετά το σχολείο παρακολούθησε μαθήματα υποκριτικής από τη Λυδία Κονιόρδου και τον Κώστα Γεωργουσόπουλο. Το 1999 αποφοίτησε από το Τμήμα Τουριστικών Επιχειρήσεων της Σχολής Διοίκησης και Οικονομίας του ΤΕΙ Αθηνών και το 2004 αποφοίτησε από την Ανώτερη Δραματική Σχολή του Καρόλου Κουν. Έχει παρακολουθήσει μαθήματα χορού, μπαλέτου και κλασικής κιθάρας.

 Καριέρα 

 Τηλεόραση 
Η πρώτη της εμφάνιση στην τηλεόραση έγινε το 2005 στο επεισόδιο "Η Μαϊμού Πεθερά" της σειράς του Mega Channel Επτά Θανάσιμες Πεθερές. Τη σεζόν 2005-2006 είχε ένα μικρό ρόλο στα πρώτα επεισόδια της σειράς Οι Μάγισσες της Σμύρνης. Την επόμενη σεζόν κέρδισε τον πρώτο της πρωταγωνιστικό ρόλο, αυτόν της αστυνόμου Αγγελικής Χριστοφόρου, στην αστυνομική σειρά του Alpha TV Οι ιστορίες του αστυνόμου Μπέκα παίζοντας μαζί με τον Ιεροκλή Μιχαηλίδη και τον Πυγμαλίωνα Δαδακαρίδη. Την ίδια τηλεοπτική περίοδο έκανε έκτακτες εμφανίσεις στην κωμική σειρά Ήρθε κι έδεσε παίζοντας μαζί με τον Γιάννη Μπέζο. Ακολούθησε ο ρόλος της Τζένης Περράκη στην κωμική σειρά Big Bang στο Mega Channel τη σεζόν 2007-2008. Το 2008 έκανε μία guest εμφάνιση στην κωμική σειρά Η Πολυκατοικία ενώ τη σεζόν 2008-2009 υποδύθηκε μία δημοσιογράφο στη σειρά Όλα στον αέρα. Αμέσως μετά έπαιξε στην οικογενειακή κωμική σειρά του Mega Channel Μ+Μ, μαζί με τον Φάνη Μουρατίδη και την Παναγιώτα Βλαντή, υποδυόμενη την Κική Λάμπρου μία αδίστακτη υπεύθυνη δισκογραφικής εταιρίας. Την ίδια περίοδο πέρα από το Μ+Μ, έκανε μία guest εμφάνιση στη σειρά Μίλα Μου Βρώμικα ενώ έλαβε μέρος στο επεισόδιο "Η Μυρωδιά του κτήνους" της σειράς θρίλερ του Πάνου Κοκκινόπουλου Ο 3ος Νόμος.

Τη σεζόν 2010-2011 συνεργάστηκε με τον τηλεοπτικό σταθμό Alpha TV ως παρουσιάστρια σε δύο εκπομπές. Από τη μία ήταν συμπαρουσιάστρια του Ρένου Χαραλαμπίδη στο τηλεπαιχνίδι Λες και το 'ξερες ενώ την ίδια σεζόν παρουσίαζε την εκπομπή με θεματολογία για πόκερ The Big Game στη late night ζώνη του Alpha. Από το 2011 μέχρι το 2012 έλαβε μέρος στο talent show χορού στον πάγο Dancing On Ice στον ANT1 κατακτώντας τη δεύτερη θέση στον τελικό του show. Το 2012 έκανε μία guest εμφάνιση στην κωμική σειρά Κλινική Περίπτωση παίζοντας και πάλι με τον Γιάννη Μπέζο. Το 2013 εμφανίστηκε σε ένα επεισόδιο του πρώτου κύκλου της σειράς Μην αρχίζεις τη μουρμούρα υποδυόμενη μία αλλοδαπή οικιακή βοηθό. Το 2014 εμφανίστηκε στις σειρές Κάτω Παρτάλι και Μοντέρνα Οικογένεια. Τον Οκτώβριο του 2014 ξεκίνησε να πρωταγωνιστεί στην καθημερινή κωμική σειρά του ANT1 Οι Συμμαθητές έχοντας το ρόλο της Κρίστης Ζαφόλια. Αποχώρησε από τη σειρά στα μέσα του δεύτερου κύκλου το 2016 λόγω εγκυμοσύνης ενώ επέστρεψε κανονικά στο καστ του τρίτου κύκλου, παραμένοντας στη σειρά μέχρι την ολοκλήρωσή της τον Ιούλιο του 2017. Τη σεζόν 2017-2018 πρωταγωνίστησε μαζί με τη Θωμαΐδα Ανδρούτσου, τη Νίκη Γρανά και την Κατερίνα Μισιχρόνη στην αισθηματική σειρά 4xxx4 στον ANT1. Ακολούθησε η συμμετοχή της στον έκτο κύκλο του show χορού του ΑΝΤ1 Dancing with the Stars όπου κατέκτησε την ενδέκατη θέση στην τελική κατάταξη. Από τον Ιούλιο μέχρι τον Δεκέμβριο του 2020 παρουσίαζε μαζί με τις Σοφία Μουτίδου, Σοφία Κουρτίδου και Κρυσταλλία την ψυχαγωγική εκπομπή του Open TV The Booth. Το 2024 συμμετείχε ως διαγωνιζόμενη στο μουσικό σόου Just the 2 Of Us. 

 Θέατρο - Κινηματογράφος 
Θεατρικά έκανε το ντεμπούτο της το 2001, όταν ήταν ακόμη φοιτήτρια στη Δραματική σχολή, με την παράσταση «Μεγάλο & Μικρό» που ανέβηκε στο Θέατρο Τέχνης «Κάρολος Κουν». Τη σεζόν 2002-03 έπαιξε στις παραστάσεις «Ο ύμνος στους θεούς ας πάει» και «Μιά φορά κι ένα... λεπτό» επίσης στο Θέατρο Τέχνης «Κάρολος Κουν». Τελευταία της θεατρική δουλειά (ως φοιτήτρια) ήταν η παράσταση «Μισός αιώνας Αριστοφάνης» (2003-04, Θέατρο Τέχνης «Κάρολος Κουν»). Τη χρονιά αποφοίτησής της, έπαιξε και στην παράσταση «Απόπειρες κατά της ζωής της» στο Θέατρο Ιλίσια-Ντενίση. Τη σεζόν 2004-05 συμμετείχε στην παράσταση «Βασίλισσα του Χιονιού» ενώ το καλοκαίρι του 2005 έκανε περιοδεία με τις «Εκκλησιάζουσες». Ακολούθησαν οι παραστάσεις «Η όπερα της πεντάρας» (2005-06, Θέατρο Βεάκη), «Εν τω Μηνί Αθύρ» (καλοκαίρι 2006), «Διαμάντια & Μπλουζ» (2006-07, Θεατρική Σκηνή Αθηναΐς-Ζωή Λάσκαρη), «Απόπειρες» (καλοκαίρι 2007), «Σεσουάρ για δολοφόνους» (2008-10, Θέατρο Αποθήκη), «Μαύρη κωμωδία» (2010-11, Θέατρο Μουσούρη), «Άντρες έτοιμοι για όλα» (2012-14, Θέατρο Λαμπέτη), «Δεν ακούω, δε βλέπω, δε μιλάω» (2014-15, Θέατρο Αθηνά), «Ψαρόσουπα» (2015-16, Θέατρο Αργώ), «Κοκομπλόκο» (2016), «Γδύστε τη Μαμά» (2017-18, Ελληνικός Κόσμος), «Μόλις Χώρισα» (2018, περιοδεία), «Η κυρία Επιθεώρηση» (2019, Θέατρο Βεργίνα), «Το Νυφικό Κρεβάτι» (2021, περιοδεία), «Διάλεξε τον θάνατο σου αγάπη μου» (καλοκαίρι 2024, περιοδεία) και «Matilda The Musical» (2024-25, Θέατρο Παλλάς).

Στον κινηματογράφο έχει παίξει στις ταινίες «Αγάπη Τρυφερή» (2008), «Άμα δε σε θέλει» (2009, σκην. Βασίλη Νεμέα), «180° μοίρες» (2010, σκην. Νικόλα Δημητρόπουλου), «Μια φορά κι ένα... μωρό» (2011, σκην. Νίκου Ζαπατίνα), «Amore Mio» (2015, σκην. Χρήστου Δήμα), «Οι γαμπροί της ευτυχίας» (2015, σκην. Στράτου Μαρκίδη), «Μαγικός Καθρέφτης» (2016, σκην. Χρήστου Δήμα) και «Χαλβάη 5-0» (2020, σκην. Μάνου Καμπίτη).

 Τραγούδι 
Ως τραγουδίστρια είναι, εδώ και αρκετά χρόνια, μέλος του ροκ συγκροτήματος «Mama Sings Fire» (πρώην ονομασία: «Mamacita On Fire»). Το καλοκαίρι του 2012 πραγματοποίησαν live εμφανίσεις στο νυχτερινό κέντρο «Thalassa People's Stage» μαζί με τους Σάκη Ρουβά, Αντύπα και Demy, ενώ τη σεζόν 2012-13 εμφανίζονταν στο «Ιερά Οδός» με τους Νότη Σφακιανάκη και Φανή Δρακοπούλου.

 Προσωπική ζωή 
Το 2015 παντρεύτηκε τον μουσικό Φώτη Benardo, έπειτα από δύο χρόνια σχέσης. Απέκτησαν δύο κόρες, τη Λυδία (γενν. 18 Φεβρουαρίου 2016) και την Ηλέκτρα (γενν. 15 Νοεμβρίου 2018).

 Παραπομπές 

Εξωτερικοί σύνδεσμοι

Κατηγορία:Ελληνίδες τραγουδίστριες
Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί θεάτρου
Κατηγορία:Ελληνίδες τηλεπαρουσιάστριες
Κατηγορία:Απόφοιτοι της Δραματικής Σχολής Θεάτρου Τέχνης Καρόλου Κουν